西人嘅雕塑傳統係喺古希臘嗰陣發展出嚟。古希臘雕塑係喺大約公元前3,000年出現嘅，當時嘅人有好多雕像，成日都有用大理石整、擺出各式各樣嘅姿勢嘅女人雕像，而希臘嘅雕塑藝術喺鄰近嘅兩河流域文明同古埃及嘅影響下發展，到咗公元前650年左右，古希臘雕塑正式成形，自成一套風格，有各種中至大型嘅雕像，喺神殿俾人擺嚟描繪個樣生得靚嘅少男少女同古希臘人心目中嘅天神，又有雕像係喺墓穴嗰度擺嚟描繪過咗身嘅人，呢啲雕像通常都係油咗顏色嘅，而古希臘式嘅雕塑藝術仲有傳播到去希臘以外嘅歐洲地區。